Pieter Malan moker Knights deurmekaar | Maroela Media
Pieter Malan moker Knights deurmekaar
Pieter Malan. Foto: Twitter.
Dean Elgar en Aiden Markram het deesdae die binnebaan wanneer dit by openingskolfwerk in die toetsarena kom, maar Pieter Malan het vandag gewys dat hy nog baie het om die Proteas te bied.
Die 31-jarige kolwer van die Cape Cobras het 264 lopies teen die Knights in Kaapstad aangeteken. Dit is die hoogste telling van sy loopbaan en hy het 'n vennootskap van 217 met die opwindende Kyle Verreynne gedeel.
Malan se marathonbeurt is die hoogste telling nóg deur 'n Cobras-speler in die franchise-era en dit verbeter JP Duminy se vorige rekord van 260 lopies.
Die Kapenaar het al in drie toetse vir die Proteas gespeel toe hy die einste Markram se skoene volgestaan het. Hy het 156 lopies teen 'n gemiddeld van 26,00 aangeteken.
Op sy beurt het Verreynne se 109 lopies sy kanse net versterk om in die Proteas se middelorde diens te doen. Die rooikop paaltjiewagter het vroeër 'n onoorwonne 216 teen die Warriors geslaan.
Intussen het Quinton de Kock 18 lopies in sy terugkeer-wedstryd vir die Titans teen die Lions geslaan nadat hy vroeër op die aandrang van medici 'n blaaskans geneem het. Hy het ook drie kolwers in die Johannesburgers se eerste beurt agter die paaltjies uitgevang.
Markram het 100 in die wedstryd aangeteken.
???? WHAT A KNOCK
Pieter Malan scored the highest individual score in the #4DaySeries this season – 264 vs Knights at Six Gun Grill Newlands#COBvKNI pic.twitter.com/pMk1g9up5x